La Bibia piemontèisa/Testament Vej/Esechiel/Esechiel 30


Esechiel

30

Ël Dì ‘d Nosgnor e l’Egit 

Nosgnor a l’ha comunicame soa paròla. A l’ha dime: Fieul d’òm, profetisa e dis: ‘Sossì a nunsia ‘l Signor Dé: “Aussé ‘d gëmm! Ah! Che dì a sarà col-lì! Ël Dì ‘d Nosgnor a s’avzin-a. A sarà na giornà carià ‘d nivole, l’ora che le nassion a l’avran da fé sò rendicont. An sl’Egit a-i rivrà lë spa e l’Etiòpia a tërmolera ‘d paura quand ant l’Egit a-i sarà carià ‘d vìtime, quand che soe richësse a-j saran portà vìa e as darà ‘l gir a soe fondamenta. Etiòpia, Put e Lud, tùit ij sò mersenari, la Libia e j’òm dij pais ch’a-j son aleà, a tomberan vìtime dla spa.

Ël Signor a fà savèj sossì: Coj ch’a sosten-o l’Egit a robateran; a drocrà l’orgheuj ëd soa fòrsa. Da Migdol fin-a a Assuan, a tomberan vìtime dla spa. I lo diso mi, ël Signor Dé. Coste region a resteran pì desolà ‘d qualsëssìa àutra region; soe sità a saran pien-e ‘d ruin-e, pì che qualsëssìa àutra sità. Quand che mi i darai feugh a l’Egìt e i dëstruirai tuti coj ch’a lo giuto, as savrà che ‘l Signor a l’é mi. An col dì-là a seurtiran ëd nunsì che mi i mandrai, a partiran an barca për sbaruvé l’Etiòpia. L’Etiòpia a tërmolerà ant ël dì che l’Egit a sarà destruvù. Col dì-lì a l’é ‘n camin ch’a riva!

Ël Signor Dé a fà savèj sossì: I-i farai chité l'arbeuj d'Egit con ël mojen ëd Nebucodenesar rè 'd Babilònia. Chiel, con soa armeja, la pì afrosa ch’a-i sìa an tra le nassion, a vnirà a vasté col pais. A dësfodran soe spa contra l’Egit e ‘mpiniran ël pais ëd carope. A farà suvé ij canaj dël Nil e a butrà l’Egit an man ëd gent bàrbare. I i vasterai la tèra e lòn ch’a conten për mojen ëd forësté. A l’é mi, ël Signor, ch’i lo diso.

Ël Signor Dé a nunsia sossì: I destruirai j’ìdoj arbutant, i farai dësparì ij dé fàuss da Menfi. An Egit a-i saran pì nen ëd governant. I spantierai lë sparm për tut ël pais. I vasterai Patros, i darai feu a Zoan, i butrai an esecussion mia sentensa contra 'd Tebe. I anvischerai mia ira dzora Pelusium, la sitadela d’Egit; i sterminerai j’abitant ëd Tebe. I butrai a feu l’Egit, Pelusium a s'ëstorzrà ant l'angonìa, Tebe a sarà strinconà e Menfi a sarà drocà dai nemis an pien di. Ij giovo d’Eliòpolis e 'd Pi-Beset a tomberan vìtime dla spa e j’abitant a saran mnà vìa përzoné. An Tafni a vnirà sombr ël di, cora che i-i s-ciaprai ël giov amponù da l'Egit e l'orgheuj ëd soa potensa a vnirà a chité; na nìvola a  quatrà j’abitant ëd le sità a saran fàit përzoné. Quand che mi i butrai an esecussion mia giusta sentensa contra l’Egit, a savran che ‘l Signor a l’é mi”.

Ël rè ‘d Babilònia, strument ëd Dé 

Ant ël sétim di  dël prim mèis ëd l'ann che a fà óndes, ël Signor a l’ha comunicame soa paròla. A l’ha dime: ‘Fieul d’òm, scota: Mi i l’hai trancià ‘l brass ëd Faraon, rè d’Egit, ma chiel a l’é pa stàit meisinà con medicament, nì fassà con binde për feje arpijé fòrsa tant da menié torna la spa. A l’é për lòn che ‘l Signor a fà savèj: I vnirai ancora contra 'd Faraon, rè d’Egit, i-j trancerai ‘dcò l’àutr brass ancora bon e i-j farai tombé la spa da ‘n man. I sbardlerai j'Egissian an tra le gent, e i-j sbërgiàirerai an d'àutre tère. Nopà, a son ij brass dël rè 'd Babilònia che i farai pì fòrt e i-i butrai an man mia spa: i trancerai ij brass ëd Faraon, che a gëmrà dëdnans ëd chiel, coma che a piorassa un ferì a mòrt. I farai fòrt ij brass dël rè 'd Babilònia, antramentre ch’a saran ij brass ëd Faraon a tombé. Quand che i butrai mia spa ant la man dël rè ‘d Babilònia e chiel a la dëstendrà an sla tèra d’Egit, tuti a savran che ‘l Signor a l’é mi. Quand che mi i sbardlerai j’Egissian për tute le nassion e a saran dëspërdù pr’ àutri pais, tuti a savran che ‘l Signor a l’é mi.

Nòte 

Bibia
Testament Vej
Esechiel